Având în vedere

*Că asistența judiciară a devenit în ultima perioadă un domeniu extrem de important în interiorul corpului profesional al avocaților, un domeniu care prezintă o serie de particularități și ridică o serie de probleme cu o frecvență ieșită din comun uneori,*

*Că aplicarea PROTOCOLULUI privind stabilirea onorariilor cuvenite avocaților pentru furnizarea serviciilor de asistență juridică în materie penală, pentru prestarea, în cadrul sistemului de ajutor public judiciar, a serviciilor de asistență judiciară și/sau reprezentare ori de asistență extrajudiciară, precum și pentru asigurarea serviciilor de asistență judiciară privind accesul internațional la justiție în materie civilă și cooperarea judiciară internațională în materie penală, încheiat între Ministerul Justiției, Ministerul Public - Parchetul de pe lângă Înalta Curte de Casație și Justiție și Uniunea Națională a Barourilor din România, ridică în continuare probleme de aplicare, de interpretare, întârzieri la plata onorariilor, apreciere a cuantumului onorariilor în anumite situații, analiză a calității activității prestate de avocat,*

*Că beneficiarul asistenței judiciare este justițiabilul, însă avocatul, partener indispensabil al justiției, este un actor extrem de important în garantarea de către stat a dreptului la apărare în procesul judiciar,*

**Congresul Avocaților,** întrunit în ședința din data de 14-15 iunie 2024, adoptă prezenta

***REZOLUȚIE***

***privind activitatea de asistență judiciară***

Uniunea Națională a Barourilor din România va efectua demersuri pentru creșterea calității serviciilor de asistență juridică în materie penală, pentru prestarea, în cadrul sistemului de ajutor public judiciar, a serviciilor de asistență judiciară și/sau reprezentare ori de asistență extrajudiciară, precum și pentru asigurarea serviciilor de asistență judiciară privind accesul internațional la justiție în materie civilă și cooperarea judiciară internațională în materie penală, în următoarele direcții:

1. Analiza periodică a modului de aplicare a Protocolului încheiat între Ministerul Justiției, Ministerul Public - Parchetul de pe lângă Înalta Curte de Casație și Justiție și Uniunea Națională a Barourilor din România, prin consultări cu factorii instituționali interesați, prin consultarea barourilor și a avocaților, prin organizarea de întâlniri de lucru în barouri, cu invitarea decanilor și coordonatorilor Serviciilor de Asistență Judiciară, a avocaților interesați, precum și a reprezentanților instanțelor și parchetelor și, respectiv, formularea și susținerea de propuneri de completare și modificare a Protocolului.
2. Analiza unor reglementări internaționale și comunitare în materia asistenței judiciare, în vederea adoptării și implementării în legislația internă a unor modele de bună practică.
3. Organizarea de cursuri de pregătire și de perfecționare pentru avocații înscriși în Registrul de asistență judiciară.
4. Efectuarea de analize economice, în vederea propunerii și susținerii în fața instituțiilor competente, a creșterii periodice a sumelor cuvenite cu titlu de onorariu, pentru a reflecta în mod corect și onest calitatea serviciilor prestate de avocat.
5. Implementarea și menținerea unor proceduri informatice moderne, pentru buna funcționare a Serviciilor de Asistență Judiciară din cadrul barourilor.
6. Aprobarea unui nou Regulamentul-Cadru pentru organizarea, funcționarea și atribuțiile serviciilor de asistență judiciară ale barourilor.

**CONGRESUL AVOCAȚILOR 2024,**

**PREȘEDINTE,**

**av. Traian-Cornel BRICIU**